РЕПУБЛИКА СРБИЈА

НАРОДНА СКУПШТИНА

Одбор за здравље и породицу

18 Број: 06-2/235-15

26. мај 2015. године

Б е о г р а д

ЗАПИСНИК

23. СЕДНИЦЕ ОДБОРАЗА ЗДРАВЉЕ И ПОРОДИЦУ

ОДРЖАНЕ 25. МАЈА 2015. ГОДИНЕ

Седница је почела у 13,00 часова.

Седници је председавала проф. др Славица Ђукић Дејановић, председник Одбора.

Седници су присуствовали чланови Одбора: др Бранислав Блажић, др Нинослав Гирић, др Предраг Мијатовић, др Александар Радојевић, мр. др Љубица Мрдаковић Тодоровић, др Весна Ракоњац, др сц. мед. др Дарко Лакетић, Елвира Ковач, др Милан Латковић, Милена Ћорилић и др Љиљана Косорић.

Седници је присуствовао заменик одсутног члана Одбора др Јездимир Вучетић (проф. др Милета Поскурица).

Седници нису присуствовали чланови Одбора: проф. др Милан Кнежевић, др Радослав Јовић, проф. др Душан Милисављевић, Срђан Кружевић, као ни њихови заменици.

Седници су присуствовали и: госпођа Моминат Омарова**,** представница Интернационалне дијабетолошке федерације за регион Европе; проф. др Предраг Саздановић, помоћник министра здравља у Сектору за европске интеграције; др Верица Лазић, в.д. директор Републичког фонда за здравствено осигурање (РФЗО), Тања Радовић, помоћник директора у Сектору за лекове и фармакоекономију РФЗО и Биљана Чукановић, помоћник директора за послове централизованих јавних набавки у РФЗО-у; епидемиолог др Ивана Ракочевић, Институт за јавно здравље Србије ''Др Милан Јовановић Батут''; академик проф. др Небојша Лалић, председник Републичке стручне комисије за шећерну болест; др Миљана Грбић, шеф Канцеларије Светске здравствене организације у Србији (СЗО);Стела Пргомеља, потпредседник Дијабетолошког савеза Србије (ДСС) и Тијана Милановић, члан Управног одбора ДСС; Дамјан Дамњановић, потпредседник Удружења „Плави круг“ из Београда; Небојша Булатовић, председник Удружења деце и омладине „Плаво срце 024“ из Суботице и Јелена Бан, преводилац и активиста Удружења „Плави круг“.

На предлог председника Одбора, једногласно, усвојен је следећи:

Д н е в н и р е д

1. ''Улагање у превенцију, рану дијагностику и адекватну терапију дијабетеса штеди држави и оболелима новац, а чува живот''- обраћање г-ђе Моминат Омарове, представнице Интернационалне дијабетолошке федерације за регион Европе;
2. Разно.

Председница Одбора, проф. др Славица Ђукић Дејановић обавестила је присутне да ће се седницa, због техничких разлога, одвијати уз коришћење само конференцијског система. Потом је усвојен, без примедаба, Записник 22. седнице Одбора, која је одржана 15. априла 2015. године.

Прва тачка дневног реда: **''Улагање у превенцију, рану дијагностику и адекватну терапију дијабетеса штеди држави и оболелима новац, а чува живот''- обраћање г-ђе Моминат Омарове, представнице Интернационалне дијабетолошке федерације за регион Европе**

У уводним напоменама проф. др Славица Ђукић Дејановић, председник Одбора, истакла је мисију Интернационалне дијабетолошке федерације у унапређењу здравља и побољшању животних услова особа које живе са дијабетесом широм света. Сматра да велико искуство госпође Омарове, представнице ове федерације за регион Европе нама може бити од користи у проналажењу најбољих решења за унапређење здравствене заштите особа са дијабетесом, у оквиру могућности здравственог система наше државе.

Подсетила је присутне да се дијабетес налази међу пет водећих узрока смрти у већини земаља у свету, и да се према проценама стручњака, највећи пораст броја оболелих очекује у земљама у развоју, којима припада и наша земља. Навела је да, према подацима Института за јавно здравље Србије ''Др Милан Јовановић Батут'', у Србији од дијабетеса болује приближно 710.000 особа или 12,4 % одраслог становништва. Због великог броја оболелих од дијабетеса у свету и код нас, и високе учесталости озбиљних компликација које прате ову болест, дијабетес се сврстава међу водеће јавно-здравствене проблеме те да охрабрује чињеница да се применом превентивних мера и добром контролом ове болести, оболевање и умирање од исте знатно може смањити, те је из ових разлога рад на превентиви, информисању грађана и обезбеђивању услова за ефективну контролу дијабетеса кључна ствар.

Затим је дала реч представници Интернационалне дијабетолошке федерације за регион Европе, г-ђи Моминат Омаровој.

Представница Интернационалне дијабетолошке федерације за регион Европе, г-ђа Моминат Омарова, захвалила се Дијабетолошком савезу Србије и Одбору на могућности да рад ове федерације представи у највишем законодавном телу Републике Србије. Затим је у вези са темом изнела следеће податке и процене: данас у свету са дијабетесом живи око 387 милиона људи, од чега 52 милиона у Европи; за мање од 20 година у свету ће бити око 591 милиона особа са дијабетесом; многе особе не знају да имају дијабетес, а велики број пацијената чека на дијагнозу и до седам година; повећава се број оболелих, али и број превремених смрти које су последица овог обољења; 2013. године половина одраслих пацијената која је умрла због компликација услед дијабетеса је имала мање од 60 година; 2013 и 2014. године на сваких шест до седам секунди једна особа је умрла од последица дијабетеса; услед повећања удела старијих особа у односу на млађу популцију, односно старења становништва и повећања броја гојазних у свету, повећава се и број оболелих од дијабетеса типа два, од којег оболева све већи број деце у Европи.

Нагласила је да дијабетес убија више људи него рак дојке и рак простате заједно, као и то да са економског аспекта, ово обољење државу кошта више него сви канцери заједно. Наиме, издаци за дијабетес у 2014. години на светском нивоу су били око 612 милијарди долара и они се стално повећавају. За Европу ови трошкови износе 147 милијарди евра и чине 10 % националног здравственог буџета. Највећи део ове суме се усмерава на трошкове хоспитализације и лечења компликација насталих услед ове болести, које ове издатке повећавају до пет пута. Подвукла је да се благовременом дијагнозом дијабатеса и применом одговарајуће терапије може много уштедети, у корист и државе и здравља пацијента. Упозорила је да дијабетес ''попут цунамија прети да потопи читав свет'' и нагласила да решавање овог проблема захтева одлучнију акцију. С тим у вези је указала на значај подстицања мултисекторске сарадње између државе, професионалних удружења и удружења пацијената, како би се осигурао једнак приступ најбољим терапијама свих особа са дијабетесом. Апострофирала је суштински значај улагања у превенцију, рану дијагностику и увођењу адекватне терапије за сузбијање и излечење ове болести. Такође, истакла је важност здравствене писмености особа са дијабетесом, те је поводом тога поменула пројекат Савета Европе, који представља модел платформе за консултације са грађанима у циљу њиховог оснаживања и боље информисаности о праву на заштиту здравља, која им је загарантована Европском социјалном повељом. Додала је да су многе земље, као и наша, потписнице ове повеље, те да ова ревидирана повеља, усвојена 1996. године, јасно дефинише обавезе државе по овом питању.

Као циљ иницијативе Интернационалне дијабетолошке федерације, навела је укључивање народних посланика у пројекат акционе мреже за дијабетес, како би питање дијабетеса разматрали у својим националним скупштинама и на тај начин још више подржали оболеле од дијабетеса. У том циљу, сугерисала је да се у Народној скупштини Републике Србије формира радна група за дијабетес, коју би чинили народни посланици и други релевантни функционери, који би се међусобно састајали и одржавали састанке са удружењима пацијената и здравствених радника, како би разговарали о питањима везаним за дијабетес. Овакав приступ и указивање на потребу стварања ове заједничке мреже, започело је на Светском конгресу дијабетолога, што мото ИДФ-а ''Заједно смо јачи!'' то најбоље и осликава. На крају излагања је објаснила да је о овој теми почела да се интересује када је њена ћерка пре много година оболела од дијабетеса типа 1. и додала да се на личном примеру уверила у важност информисања о овој болести и спремности друштва да се заједничким деловањем бори против свих препрека ка здравом животу.

У дискусији су учествовали: др Предраг Саздановић, академик проф. др Небојша Лалић, епидемиолог др Ивана Ракочевић, др Миљана Грбић.

Др Предраг Саздановић, помоћник министра здравља, Сектор за европске интеграције и међународну сарадњу, рекао је да се наш здравствени систем последњих година суочава са порастом броја оболелих од дијабетеса, уз напомену да је то последица савременог пасивног начина живота и нездраве исхране. Нагласио је да је изостанак превентивних акција у овој области допринео томе да је дијабетес, као узрочник смрти повећао учесталост у Србији два до три пута у последњих 20 година. Најавио је да ће Министарство здравља у сарадњи са Републичком стручном комисијом за дијабетес своје активности у наредном периоду више усмерити на превентивну здравствену заштиту. С тим у вези је поменуо да је наша земља недавно усвојила препоруке Светске здравствене организације, Одељења за превенцију и контролу незаразне болести, те да ће исте бити део акционих планова. На крају је додао да се упорном и проактивном акцијом Министарства здравља за неколико година може очекивати побољшање резултата у овој области, уз напомену да Одбор може да пружи допринос и да сагласно својој контролној улози, прати спровођење активности Министарства у правцу сузбијања дијабетеса и унапређења квалитета здравствене заштите оболелих од ове болести.

Академик проф. др Небојша Лалић, председник Републичке стручне комисије за шећерну болест информисао је присутне о улози Интернационалне федерације за дијабетес и значају посете госпође Монарове, с обзиром да се ради о кровној организацији која обухвата стручњаке и пацијенте и њихове организације, као и све оне који би хтели да помогну. Већим делом обухвата организације пацијената те је њена изразито значајна улога у томе да подиже свест о дијабетесу и подстиче активности на јавном плану, комуницира са владама и парламентима, у смислу подизања свести и постизања резултата на националном плану у свакој земљи. Изнео је да Република Србија има Акциони план за дијабетес као део Стратегије борбе против хроничних незаразних болести, те да код нас постоје водичи за превенцију типа 2 дијабетеса што је ретко у другим земљама Европе, а да смо учествовали и у изради водича Европске уније иако нисмо чланица. Такође је навео да постоји и Национални програм превенције и ране детекције типа 2 дијабетеса које помаже Министарство здравља у виду пројеката на једногодишњој основи. Следећи корак је да се према упутствима ИДФ-а до краја године, прецизније до 14. новембра 2015. године, светског дана дијабетеса, донесе Национални програм превенције и контроле дијабетеса као један заједнички документ који треба да одреди ко и где, и шта треба да ради у здравственој заштити шећерне болести да би се са овом болешћу успешније борили. Укупно гледано, од 2006. године преваленција је порасла за 1% што одговара порасту у земљама Средње Европе, али много тога још треба урадити. Све о чему је госпођа Монарова говорила односи се и на нас, што значи да је дијабетес узрок појединачних и породичних проблема и представља генералну претњу остваривању развојних циљева сваке земље, укључујући и развојни циљ Уједињених нација. На основу свега постоји обавеза и постоје документи Уједињених нација почев од резолуције из 2006. године, декларације из 2011, до копенхагенске мапе пута из 2012. године које све дефинишу. Зато сматра да би било добро да се поред Министраства здравља у овај прецес укључи и Народна скупштина кроз мрежу активности а од посебног је значаја за стручњаке истиче помоћ око израде Националног програма превенције и контроле шећерне болести.

Епидемиолог др Ивана Ракочевић је нагласила да је Институт за јавно здравље Србије ''Др Милан Јовановић Батут“ активно укључен у праћење епидемиолошке ситуације дијабетеса у нашој земљи, тако што прати обољевање и умирање од шећерне болести, преваленцију фактора ризика који су одговорни за настанак хроничних незаразних болести, и то кроз периодична истраживања која се спроводе на сваких пет година а последње је било 2013. године. Институт учествује и у реализацији Националног програма превенције и ране детекције типа два дијабетеса у сарадњi са Републичком стручном комисијом за дијабетес. Према важећој законској регулативи, Институт у оквиру регистра прикупља податке о новодијагностистификованим случајевима типа један и два дијабетеса. Према овим подацима, у нашој зељи се сваке године открије око 16000 особа оболелих од типа два дијабетеса, чешће код особа старијих од 40 година а просечна старост је око 61 године. Навела је да забрињава податак да све чешће од дијабетеса оболевају деца школског узраста. Све наведено се објашњава променом стила живота и старењем популације. Према истраживању из 2013. године више од половине наше популације има прекомерну тежину, односно сваки четврти становник је гојазан, а више од 60% тог броја има абдоминални тип гојазности. Закључак је да је превенција веома важна, а посебно рано откривање типа 2 дијабетеса за које је познато да је подмукло обољење, годинама може тињати у организму неопажено и код откривања болести компликације су већ присутне. Према подацима истраживања из 2013. године 8,1% одрасле популације, односно око 450.000 нашег одраслог становништва има шећерну болест а када томе додамо број људи који није свестан свог обољења долазимо до цифре од око 700.000 становника, односно 12,4%, што се у потпуности подудара са проценом ИДФ-а.

Др Миљана Грбић, шеф Канцеларије Светске здравствене организације у Србији је истакла да СЗО сарађује са Међународном федерацијом за дијабетес, учествује у раду на превенцији дијабетеса, нарочито у области постављања норми и стандарда које се тичу лечења и превенције, поспешује превентивне мере те подстиче и даје смернице за подизање освешћености популације. Др Грбић је такође замолила представницу Међународне федерације за дијабетес, да упути Одбор у сет алатки за рад са парламентарним групама у оквиру Експанд програма. Навела је и да СЗО стоји на располагању за дефинисање и помоћ у развоју Националног програма за превенцију дијабетеса као и за даљу имплементацију мера које се буду препознале као приоритетне у овом програму за наредни период.

Госпођа Омарова је нагласила да је пројекат у току, стварање мреже и развијање алатки те да је важно што више националних парламената укључити у oву мрежу. Дијабетолошки савез Србије је у контакту са координатором за Експанд мрежу и ИДФ-ом и обезбедиће све потребне информације и ресуресе који су неопходни за промоцију пројекта. Навела је да је велики део посла урадио Дијабетолошки савез Велике Британије с обзиром да у њиховом парламенту постоји група која се бави искључиво дијабетесом и да би било од изузетне важности да се повежу парламенти ради размене искустава и проширења сарадње. Истакла је да је њен задатак да прикупи што више информација и да укључи што више посланика у овај пројекат како би се исти даље развијао.

Закључујући седницу, председник Одбора, проф. др Славица Ђукић Дејановић је апострофирала да је превенција и даље задатак број један за здравствени систем и здравствену политику наше земље, те да ИДФ програм представља један од задатака који је пред нама. Нагласила је да подршка нашег Парламента и Одбора за здравље и породицу неће изостати, да ћемо промовисати парламентарну мрежу ИДФ-а и међу грађанима, као добру идеју која ће допринети већем знању о дијабетесу, превенцији и значају ране дијагностике.

Друга тачка дневног реда **– Разно**

Председник Одбора, проф. др Славица Ђукић Дејановић је информисала чланове Одбора о позиву Парламентарне скупштине Савета Европе за учешће једног нашег представника на парламентарној конференцији о MEDICRIME конвенцији која се одржава, 24. новембра 2015. год у Паризу. Будући да је рок за пријаву учесника 1. јун 2015. године, то је Одбор одредио др Предрага Мијатовића за свог представника на овој конференцији, уз констатацију да се ова одлука достави Одбору за спољне послове.

Седница је завршена у 14,00 часова.

СЕКРЕТАР ПРЕДСЕДНИК

Божана Војиновић Проф. др Славица Ђукић Дејановић